Håndbold: I hele sit håndboldliv har Lasse Møller - søn af den tidligere GOG-målmand Bent Møller - spillet i den gule GOG-trøje, men efter næste sæson er det slut. I sommeren 2020 rykker 22-årige Møller således til SG Flensburg-Handewitt, topklub i den tyske bundesliga.

- Flensburg er en absolut legendarisk klub for mig, som jeg har fulgt tæt hele mit liv. Hele setuppet i klubben har overbevist mig, siger Lasse Møller.

Fra cheftræner Maik Machulla i Flensburg lyder det:

- Lasse Møller en en enestående spiller med et enormt udviklingspotentiale.

Op til denne sæson skiftede de to norske talenter, Magnus Jøndal og Gøran Johannessen, fra GOG til Flensburg.

Lasse Møller er kommet fast i den lokale håndboldhal i Gudme, siden han som barn blev trillet ind til banerne i en barnevogn. Han er nærmest født med harpiks på fingrene opvokset i en håndboldfamilie, hvor faren, Bent Møller, altså var med på ligaholdet i GOG som en profileret målmand.

Lasse Møllers bror, Mikkel Møller, er ligaspiller i Sønderjyske.

Lasse Møller havde kontrakt med GOG frem til 2021 men har udnyttet en klausul i sin aftale om, at han kan rykke til en udenlandsk klub i sit tredje kontraktår. Aftalen med den nordtyske danskerklub er treårig.

- Jeg glæder mig rigtig meget over at have fået et tilbud, der passer perfekt til mig. Og jeg er glad for, at jeg nu har fået fremtiden på plads, siger Lasse Møller og tilføjer:

- Men jeg glæder mig samtidig til at slutte ordentlig af i GOG både i denne og næste sæson. Og der går vi selvfølgelig efter at vinde så meget, vi kan.